<classify> Bonaza hilo la Shirikisho la Michezo la Mashirika ya Umma, Taasisi na Kampuni Binafsi Tanzania, lilikuwa lifanyike Septemba 26 mwaka huu siku ambayo kutakuwa na mchezo wa Ligi Kuu Tanzania Bara kati ya timu mbili hasimu na watani wa jadi Simba na Yanga.Kwa mujibu wa taarifa iliyotolewa kwenye vyombo vya habari na kusainiwa na Katibu Mkuu wa Shimuta, Award Safari ilisema kuwa wamelazimika kusogeza mbele bonanza hilo kutokana na kuingiliana na mchezo kati ya Simba na Yanga ambao washiriki wa bonanza hilo pia ni mashabiki wa timu hizo mbili.Taarifa hiyo ilisema kuwa kusogezwa kwa bonanza hilo kuliafikiwa na kikao kati ya viongozi wa timu shiriki na Kamati ya Utendaji ya Shimuta kilichofanyika jijini Dar es Salaam wiki iliyopita.Katika kikao hicho, kamati hiyo iliafikiana kuwa ni vyema kusogeza mbele ratiba ya bonanza hilo ili kutoa fursa kwa washiriki ambao pia ni mashabiki wa timu za Simba na Yanga kuhudhuria katika pambano hilo la watani wa jadi.Aidha, taarifa hiyo ilisema endapo bonanza hilo lingefanyika siku hiyo pamoja na mchezo huo wa Simba na Yanga, mahudhurio yangefifia kutokana na watu wengi kwenda kushuhudia mtanange huo.Bonanza hilo ambalo litafanyika jijini Dar es Salaam katika viwanja vya Chuo Kikuu cha Dar es Salaam, litahudhuriwa na jumla ya timu 12 za Taasisi, Mashirika ya Umma na Kampuni Binafsi za jijini Dar es Salaam na mbili za mikoani.Aidha, michezo itakayochezwa siku ya bonanza hilo itaanza saa kumi na mbili asubuhi hadi saa kumi na mbili jioni ikijumuisha michezo ya mpira wa miguu, netiboli, kuvutana kwa kamba, kukimbia ukiwa na kijiko cha ndimu mdomoni pamoja na kula apple likiwa linaninginia kwenye kamba.Michezo mingine ni kukimbia ukiwa ndani ya gunia, kutunga uzi kwenye sindano huku ukikimbia na kukuna nazi kwa wanaume.  <topic>: michezo 